Document ID: 32010D0724
Publication Date: 2010-11-26

Title and Content:
KOMISIJAS LĒMUMS
(2010. gada 26. novembris)
par Eiropas Savienības nostāju saistībā ar 6. pielikuma grozījumiem Nolīgumā par lauksaimniecības produktu tirdzniecību starp Eiropas Kopienu un Šveices Konfederāciju
(2010/724/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes un attiecībā uz nolīgumu par zinātnisku un tehnoloģisku sadarbību arī Komisijas 2002. gada 4. aprīļa Lēmumu 2002/309/EK, Euratom par septiņu nolīgumu noslēgšanu ar Šveices Konfederāciju (1), un jo īpaši 5. panta 2. punkta otro daļu,
tā kā:
(1)
Nolīgums par lauksaimniecības produktu tirdzniecību starp Eiropas Kopienu un Šveices Konfederāciju (2) (turpmāk tekstā - “Lauksaimniecības nolīgums”) stājās spēkā 2002. gada 1. jūnijā.
(2)
Apvienotā lauksaimniecības komiteja, kas izveidota ar Lauksaimniecības nolīguma 6. pantu, ir atbildīga par Lauksaimniecības nolīguma vadību un tā vienmērīgas darbības nodrošināšanu.
(3)
Lauksaimniecības nolīguma 11. pantā Apvienotajai komitejai ir atļauts ar lēmumu izdarīt grozījumus Nolīguma pielikumos un pielikumu papildinājumos.
(4)
Nesen Apvienotā komiteja ir nolēmusi grozīt Lauksaimniecības nolīguma 2. un 3. pantu un 6. pielikuma 1., 2., 3. un 4. papildinājumu.
(5)
Lēmuma 2002/309/EK 5. panta 2. punktā ir paredzēts, ka, pieņemot Savienības nostāju par Apvienotās komitejas lēmumu grozīt Lauksaimniecības nolīguma 6. pielikumu, Komisijai jāievēro procedūra, kas noteikta Padomes Lēmuma 1999/468/EK (3) 4. un 7. pantā. Komisijai palīdz Lauksaimniecības, dārzkopības un mežsaimniecības sēklu un pavairošanas materiāla pastāvīgā komiteja, kas izveidota saskaņā ar Padomes Lēmuma 66/399/EEK (4) 1. pantu.
(6)
Eiropas Savienības nostāja, kas Komisijai jāpieņem Apvienotajā lauksaimniecības komitejā attiecībā uz Lauksaimniecības nolīguma 6. pielikuma grozījumiem, ir jānosaka ar šo lēmumu.
(7)
Šajā lēmumā paredzētie pasākumi ir saskaņā ar Lauksaimniecības, dārzkopības un mežsaimniecības sēklu un pavairošanas materiāla pastāvīgās komitejas atzinumu,
IR NOLĒMUSI ŠĀDI.
1. pants
Eiropas Savienības nostāju, kas Komisijai jāpieņem Apvienotajā lauksaimniecības komitejā, kura izveidota ar 6. pantu Nolīgumā par lauksaimniecības produktu tirdzniecību starp Eiropas Kopienu un Šveices Konfederāciju, pamato ar Apvienotās lauksaimniecības komitejas lēmuma projektu, kas ir pievienots šim lēmumam.
2. pants
Apvienotās lauksaimniecības komitejas lēmumu pēc tā pieņemšanas publicē Eiropas Savienības Oficiālajā Vēstnesī.
Briselē, 2010. gada 26. novembrī

Classification:
Level 1 Categories: 100147
100161
100144
Level 2 Categories: 100191
100277
100283
100282
100176
Level 3 Categories: 122
2106
2449
913
187
4040
All Categories: 1474
4324
5707
635